Dɣa, d tafunast-nni i ɣef tweṣṣa yemma-tsen, ur asen-tettwakkes ara. Ladɣa, mi tweṣṣa akken, teẓṛa acimi: ur as-qqaren Sseεdi d Faḍma Yemma Σu almi tt-ḥesben am yemma-tsen tis snat. Asmi i d-lulen, kkren-d, ufan-d yemma Σu s yiman-is wi yecfan yakk i tmezwarut n ccetla-s deg uxxam-nsen. Xas ssawḍen-tt-id tṛuh meqqret cwiṭ, walakin ufan-d mazal tessarwuy-iten s uyefki. D aymi ssi tabaε imi yessen Σli At Ḥemmu timelḥiwt n ccetla-s, mi ara t-terr tmara, izellu neɣ yesnuzu kan lfeṛx: nettat, yeǧǧ a-tt, yeǧǧ a-tt alamma temmut deg uxxam, am akken xeddmen imezwura n At Ḥemmu i tmezwura n Yemma Σu. Tabeε, limmer d ara yekker ad tt-yesenz, tili netta tin ara ihedṛen, d ṣṣwab ad-as-tini: Ur ɣur-k ara lḥeqq ad iyi-tesenzeḍ, ad iyi-tessufɣeḍ deg uxxam! D ayen telliḍ i lliɣ deg-s: belḥara kan kečč tettnesleḍ di tɣerɣert, nekk cettleɣ deg udaynin!